Broj:

Podgorica, 25.03.2025.godine

Klub poslanika: Posebni klub poslanika

Poslanica, g-đa Radinka Ćinćur

**POSLANIČKO PITANJE**

Da li planirate da Aerodrome Crne Gore date pod koncesiju na 30 godina ili Vlada ima neki alternativni plan?

**ODGOVOR**

Uvažena poslanice Ćinćur,

Još 2017. godine, tadašnja Vlada, donijela je odluku o pokretanju postupka o davanju aerodroma Crne Gore pod koncesiju sve u cilju unapređenja postojećeg stanja i značajnog proširenja kapaciteta. 1.avgusta 2019.godine usvojen je Koncesioni akt za dodjelu koncesije za aerodrome. U koncesionom aktu su kao uslovi navedeni: 100 miliona avansne uplate, minimalno 10% naknada godišnje od ukupnih prihoda. Očekivani obim investicije je najmanje 80 mil EUR tokom prve investicione faze (prve 3 godine), a najmanje 200 mil EUR tokom ukupnog trajanja koncesije. Period trajanja koncesije je 30 godina.

Do dan danas, taj postupak nije okončan a mi smo kao 44. Vlada odlučni da ovaj tenderski postupak završimo, dobijemo ponude od ponuđača i da na bazi optimalnosti ponuda izaberemo dva puta: 1) davanje Aerodroma Crne Gore pod koncesiju ili 2) samostalno razvijamo aerodrome od strane države.

Da bi ovaj postupak bio sproveden po najvećim profesionalnim standardima, kao konsultant u postupku angažovana je Mežunarodna finansijska korporacija (IFC), koja je dio grupe Svjetske banke a koja ima ogromno iskustvo na istim ili sličnim projektima.

Urgentna potreba za unapređenjem aerodromske infrastrukture potvrđuje se svakog dana, a posebno tokom trajanja turističke sezone, budući da je Crna Gora prevashodno destinacija koju turisti posjećuju avio putem. Upravo zbog nedovoljne konkurentnosti kada su u pitanju aerodromi Podgorica i Tivat i neadekvatnog broja avio letova, trpi naša turistička privreda i cijela ekonomija. Koliko koncesija aerodroma može biti uspješna priča potvrđuje nam i neposredno susjedstvo – Albanija.

Dosadašnje aktivnosti tenderskih komisija u više saziva, rezultiralo je okončanjem pretkvalifikacionog ciklusa po kojoj su se za drugu fazu tenderskog postupka kvalifikovali sljedeći ponuđači:

1) INCHEON INTERNATIONAL AIRPORT CORPORATION

2) GMR AIRPORTS LIMITED

3) GROUPE ADP CONSORCIUM - TAV HAVANLIMANLARI HOLDING A.S. i AEROPORTS DE PARIS INTERNATIONAL

4) CORPORACION AMERICA AIRPORTS A.S.

06.marta 2020. godine dopisom GMR AIRPORTS LIMITED obavještava tendersku komisiju da odustaje od daljeg procesa za koncesiju crnogorskih vazdušnih luka.

Trenutno je u toku II faza postupka po kojoj su ponuđači pozvani da do 7. maja dostave svoje ponude. Nakon dostavljanja ponuda, tenderska komisija će pristupiti ocjenjivanju dostavljenih ponuda na bazi utvrđenih kriterijuma nakon čega će Vlada donijeti konačnu odluku o eventualnoj dodjeli koncesije. Ukoliko najbolja ponuda, sa aspekta očekivanja Vlade, ne bude garantovala najbolji mogući razvoj aerodroma u Podgorici i Tivtu, Vlada će svakako imati zakonsku mogućnost da i u toj fazi odustane od dodjele koncesije. U tom slučaju, Vlada bi kao vlasnik Aerodroma Crne Gore, u saradnji sa organima upravljanja ove nacionalne kompanije, radila na obezbjeđivanju najefikasnijeg i najkvalitetnijeg plana razvoja aerodroma, koji bi omogućio da i bez Koncesionara razvijamo našu aerodromsku infrastrukturu, omogućimo uvećanje prihoda od obavljanja djelatnosti i poboljšamo avio-dostupnost Crne Gore.

S poštovanjem,

**PREDSJEDNIK**

**mr Milojko Spajić**